2009R1064 — DA — 01.01.2010 — 000.001

Dette dokument er et dokumentationsredskab, og institutionerne påtager sig intet ansvar herfor

Ændret ved:









▼B

KOMMISSIONENS FORORDNING (EF) Nr. 1064/2009

af 4. november 2009

om åbning og forvaltning af EF-toldkontingentet for import af maltbyg fra tredjelande







KOMMISSIONEN FOR DE EUROPÆISKE FÆLLESSKABER HAR — under henvisning til traktaten om oprettelse af Det Europæiske Fællesskab, under henvisning til Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) ( 1 ), særlig artikel 144, stk. 1, og artikel 148 sammenholdt med artikel 4, og ud fra følgende betragtninger: (1) I henhold til aftalen i form af brevveksling mellem Det Europæiske Fællesskab og Amerikas Forenede Stater i henhold til artikel XXIV, stk. 6, og artikel XXVIII i den almindelige overenskomst for told og udenrigshandel (GATT) 1994 med hensyn til ændringer af indrømmelserne i Den Tjekkiske Republiks, Republikken Estlands, Republikken Cyperns, Republikken Letlands, Republikken Litauens, Republikken Ungarns, Republikken Maltas, Republikken Polens, Republikken Sloveniens og Den Slovakiske Republiks lister i tilslutning til disse landes tiltrædelse af Den Europæiske Union ( 2 ), der blev godkendt ved Rådets afgørelse 2006/333/EF ( 3 ), samt aftalen mellem Det Europæiske Fællesskab og Canadas regering om afslutning af forhandlingerne i henhold til artikel XXIV, stk. 6, i GATT ( 4 ), der blev godkendt ved Rådets afgørelse 2007/444/EF ( 5 ), har Fællesskabet forpligtet sig til at åbne et toldkontingent for import af 50 000 ton maltbyg på årsbasis. (2) Gennemførelsesbestemmelserne for forvaltningen af dette kontingent er for tiden fastsat ved Kommissionens forordning (EF) nr. 1215/2008 af 5. december 2008 om åbning og forvaltning af EF-toldkontingentet for import af maltbyg fra tredjelande og om fravigelse af Rådets forordning (EF) nr. 1234/2007 ( 6 ). (3) Anvendelsen af »først til mølle«-princippet har vist sig nyttig i andre landbrugssektorer, og med henblik på en administrativ forenkling bør dette kontingent derfor forvaltes efter metoden i artikel 144, stk. 2, litra a), i forordning (EF) nr. 1234/2007. Det bør ske efter bestemmelserne i artikel 308a, 308b og artikel 308c, stk. 1, i Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks ( 7 ). (4) Under hensyn til de særlige omstændigheder i forbindelse med overgangen fra en forvaltningsordning til en anden bør artikel 308c, stk. 2 og 3, i forordning (EØF) nr. 2454/93 ikke anvendes for kontingentperioden fra den 1. januar 2010 til den 31. december 2010. (5) I henhold til artikel 166 i Europa-Parlamentets og Rådets forordning (EF) nr. 450/2008 af 23. april 2008 om EF-toldkodeksen (moderniseret toldkodeks) ( 8 ) skal der være toldtilsyn med varer, der overgår til fri omsætning til nedsat told på grund af deres anvendelse til særlige formål. Det bør sikres, at maltbyg importeret under toldkontingentet er bestemt til fremstilling af øl, der lagres i fade indeholdende bøgetræ, i overensstemmelse med Fællesskabets internationale forpligtelser. (6) Der bør fastsættes et højt niveau for sikkerheden med henblik på at sikre en korrekt forvaltning af kontingentet, og denne sikkerhed skal opretholdes i hele forarbejdningsperioden. (7) Under hensyn til den særlige kvalitet af byg importeret fra Amerikas Forenede Stater under dette kontingent bør sikkerheden nedsættes for import, der ledsages af et overensstemmelsescertifikat aftalt med Amerikas Forenede Staters regering efter proceduren for administrativt samarbejde som fastsat i artikel 63-65 i forordning (EØF) nr. 2454/93. (8) Forordning (EF) nr. 1215/2008 bør derfor ophæves og afløses af en ny forordning. Nævnte forordning bør dog fortsat anvendes for de importlicenser, der udstedes for importkontingentperioder før dem, som nærværende forordning gælder for. (9) Foranstaltningerne i denne forordning er i overensstemmelse med udtalelse fra Forvaltningskomitéen for den Fælles Markedsordning for Landbrugsprodukter — ud fra følgende betragtninger: UDSTEDT FØLGENDE FORORDNING:







Artikel 1

1. Denne forordning åbner hermed et toldkontingentet for import af 50 000 ton maltbyg henhørende under KN-kode 1003 00 bestemt til fremstilling af øl, der lagres i fade indeholdende bøgetræ. Kontingentet har løbenummer 09.0076.

2. Det i stk. 1 omhandlede toldkontingent forvaltes efter artikel 308a, 308b og artikel 308c, stk. 1, i forordning (EØF) nr. 2454/93. Artikel 308c, stk. 2 og 3, i nævnte forordning anvendes ikke for kontingentperioden fra den 1. januar 2010 til den 31. december 2010.

3. Det i stk. 1 omhandlede toldkontingent åbnes på årsbasis for perioden fra 1. januar til 31. december (»importkontingentperiode«). Importtolden inden for kontingentet er på 8 EUR/ton.

Artikel 2

I denne forordning forstås ved:

a) »beskadigede kerner«: kerner af byg, andre kornarter og flyvehavre, der viser tegn på beskadigelse, herunder forringelse, som skyldes sygdomme, frost, varme, insekter eller svamp, dårlige vejrforhold og anden fysisk beskadigelse

b) »bygkerner af sund og sædvanlig handelskvalitet«: bygkerner eller dele af bygkerner, som ikke er beskadiget, jf. definitionen i litra a), bortset fra bygkerner, som er beskadiget af frost eller svamp.

Artikel 3

1. Kun byg, der opfylder følgende kriterier, kan importeres under det i artikel 1 omhandlede toldkontingent:

a) rumvægt: mindst 60,5 kg/hl

b) beskadigede kerner: højst 1 %

c) vandindhold: højst 13,5 %

d) bygkerner af sund og sædvanlig handelskvalitet: mindst 96 %.

2. Kvalitetskriterierne i stk. 1 attesteres ved hjælp af et af følgende dokumenter:

a) en attest for den analyse, som toldmyndighederne på det sted, hvor forsendelsen overgår til fri omsætning, har foretaget på importørens anmodning, eller

b) et overensstemmelsescertifikat for den importerede byg, der er udstedt af en offentlig myndighed i oprindelseslandet, og som er anerkendt af Kommissionen.

Artikel 4

1. ►M1 I henhold til artikel 82 i Rådets forordning (EØF) nr. 2913/92 ( 9 ) skal byg importeret under dette kontingent forblive under toldtilsyn for at sikre: ◄

a) at den forarbejdes til malt senest seks måneder efter datoen for overgang til fri omsætning, og

b) at den således fremstillede malt skal anvendes til fremstilling af øl, der lagres i fade indeholdende bøgetræ, senest 150 dage efter den dato, hvor byggen blev forarbejdet til malt.

Den importerede byg anses for at være forarbejdet til malt, når maltbyggen er blevet mæsket.

2. For at sikre at forpligtelsen i stk. 1 overholdes, og at ikke-opkrævet told opkræves, hvis forpligtelsen ikke overholdes, skal importørerne stille en sikkerhed over for toldmyndighederne. Denne sikkerhed er på 85 EUR/ton. Hvis maltbygsendinger ledsages af et overensstemmelsescertifikat udstedt af Federal Grain Inspection Service (FGIS), nedsættes sikkerheden til 10 EUR/ton.

3. Sikkerhedsstillelsen i stk. 2 frigives straks, når det over for toldmyndighederne er bevist:

a) at byggens kvalitet, som fastslået ud fra overensstemmelsescertifikatet eller analyseattesten, opfylder kriterierne i artikel 3, stk. 1, og

b) at forarbejdningspligten i stk. 1 er blevet opfyldt inden for den fastsatte frist.

Artikel 5

De certifikater, som FGIS udsteder, jf. forlægget i bilaget til nærværende forordning, for maltbyg til fremstilling af øl, der skal lagres på fade indeholdende bøgetræ, skal officielt godkendes af Kommissionen efter proceduren for administrativt samarbejde som fastsat i artikel 63, 64 og 65 i forordning (EØF) nr. 2454/93. Når analyseparametrene anført i det overensstemmelsescertifikat, som FGIS har udstedt, er i overensstemmelse med de kvalitetsnormer for maltbyg, der er fastsat i artikel 3, skal der udtages prøver af mindst 3 % af de ladninger, der i hvert produktionsår ankommer til hver importhavn. De stempler, der er godkendt af Amerikas Forenede Staters regering, meddeles medlemsstaterne på den mest hensigtsmæssige måde.

Artikel 6

Forordning (EF) nr. 1215/2008 ophæves. Den anvendes dog fortsat for de importlicenser, der udstedes for 2009, indtil de udløber.

Artikel 7

Denne forordning træder i kraft på tredjedagen efter offentliggørelsen i Den Europæiske Unions Tidende.

Den anvendes fra den 1. januar 2010.

Denne forordning er bindende i alle enkeltheder og gælder umiddelbart i hver medlemsstat.









BILAG

Forlæg til overensstemmelsescertifikat udstedt af Amerikas Forenede Staters regering for maltbyg til fremstilling af øl, der skal lagres i fade indeholdende bøgetræ.